Joseph Boakai

Joseph Nyumah Boakai (f. 30. nóvember 1944) er líberískur stjórnmálamaður sem hefur verið forseti Líberíu frá árinu 2024. Hann var áður varaforseti Líberíu frá 2006 til 2018.

Boakai er meðlimur í Einingarflokknum og var varaforseti á tveimur kjörtímabilum Ellenar Johnson Sirleaf forseta. Hann bauð sig fram til forseta árið 2017 en tapaði fyrir George Weah með 38,5 % atkvæða í seinni umferð. Hann bauð sig aftur fram í forsetakosningum Líberíu árið 2023 og sigraði í þetta sinn Weah með 50,6 % atkvæða. Hann er þriðji lýðræðislega kjörni forsetinn í sögu Líberíu.

 Æviágrip 
 Æska og menntun 
Joseph Boakai fæddist 30. nóvember 1944 í Worsonga, þorpi í Lofa-sýsla í norðvesturhluta Líberíu, nálægt landamærunum við Gíneu. Hann er af fátækum bændaættum og báðir foreldrar hans voru ólæsir, en Boakai fékk engu að síður haldgóða menntun.

Boakai er líberískur frumbyggi og er ekki kominn af yfirstétt afkomenda bandarísk-líberískra leysingja, sem hafa ráðið lögum og lofum í stjórnmálum Líberíu um árabil.

Boakai gekk í skóla í Síerra Leóne en sneri síðan aftur til líberísku höfuðborgarinnar Monróvíu og gekk þar í meþódistaskólann College of West Africa og í Háskóla Líberíu. Hann hlaut gráðu þaðan frá Alþjóðaþróunarstofnun Bandaríkjanna. 

 Stjórnmálaferill 
Boakai hóf feril í stjórnmálum á níunda áratugnum með hagsmunabaráttu í þágu pálmaolíu- og kakóbænda. Boakai var landbúnaðarráðherra frá 1983 til 1985 í ríkisstjórn Samuels Doe. Hann var síðan framkvæmdastjóri líberíska olíuhreinsunarfélagsins (LPRC) og siðan ráðgjafi hjá Alþjóðabankanum.

Árið 2005, eftir langa borgarastyrjöld í landinu, var Joseph Boakai kjörinn varaforseti Líberíu í forsetaframboði Ellenar Johnson Sirleaf, sem varð fyrsti þjóðkjörni kvenforseti í Afríku.

Á tíma ebólufaraldursins í Vestur-Afríku árin 2014-2015 biðlaði Boakai til erlendra sendiráða og ræðismannsskrifstofa í Monróvíu um hjálp og fór í nokkrar ferðir til New York til að biðja um aðstoð frá Sameinuðu þjóðunum og vekja athygli á ástandinu í Líberíu. Beiðnunum var svarað og ýmis hjálpargögn voru send til Líberíu, meðal annars sýklalyf.

Boakai er meðlimur í Einingarflokknum. Hann var frambjóðandi flokksins í forsetakosningum Líbaríu árið 2017. Hann komst í aðra kosningaumferð en tapaði fyrir George Weah með 38,46 % greiddra atkvæða.

Boakai bauð sig fram á ný í forsetakosningum Líberíu 2023 og bar sigur úr býtum í seinni kosningaumferð með 50,64 % atkvæða gegn sitjandi forsetanum George Weah. Boakai tók við embætti þann 22. janúar 2024.

 Preststörf 
Boakai er djákni í baptistakirjunni í Effort í Paynesville.David A. Yates, ‘Remain Resilient’ , liberianobserver.com, USA, 05 octobre 2021

Einkahagir
Boakai er kvæntur og á fjögur börn.

Tilvísanir

Flokkur:Forsetar Líberíu